Jeuglid met terugkeer van ANC-konferensie doodgeskietArgieffoto ŉ Man is in hegtenis geneem nadat ŉ lid van die ANC-jeugliga doodgeskiet is oomblikke nadat hy van die party se provinsiale konferensie by die Durban Universiteit van Tegnologie teruggekeer het. Bongani Usher Mkhize (25) is vanoggend omstreeks 09:00 buite sy huis in Yose-rylaan in Umlazi se V-gedeelte doodgeskiet. Brig. Jay Naicker, woordvoerder van die polisie, het gesê hy het van die ANC se konferensie teruggekeer toe hy geskiet is, maar hy het nie die konferensie as ŉ afgevaardigde bygewoon nie. Mkhize was die voorsitter van die ANC-Jeugliga se Coastal Kollege-tak. Hy was ook die president van die studenteraad by die kollege. Volgens Naicker het Mkhize “beserings aan sy liggaam opgedoen” en is op die toneel dood verklaar. Die beweerde moordenaar is iemand wat Mkhize geken het. “ŉ 29-jarige verdagte het homself by die polisie oorgegee en is in hegtenis geneem. Daar is ook beslag gelê op die vuurwapen wat gebruik is om die moord te pleeg. Die motief vir die moord is in dié stadium nie bekend nie,” het Naicker gesê. Die verdagte sal volgende week in die Umlazi-landdroshof verskyn op aanklagte van moord en die onwettige besit van ŉ vuurwapen.